Σοφία Μανωλάκου

Η Σοφία Μανωλάκου (Αθήνα, 4 Δεκεμβρίου 1987) είναι Ελληνίδα ηθοποιός και παρουσιάστρια.

Βιογραφικό
Γεννήθηκε το 1987 στην Αθήνα ενώ πέρασε τα παιδικά και εφηβικά της χρόνια στη Λακωνία (στο χωριό Κροκεές) μετά το διαζύγιο των γονιών της. Επέστρεψε στην Αθήνα σε ηλικία 17 ετών, όταν ξεκίνησε τις σπουδές της στο Τμήμα Οικονομικών Επιστημών του Εθνικού και Καποδιστριακού Πανεπιστημίου Αθηνών. Παράλληλα με τις σπουδές της εκεί παρακολούθησε σεμινάρια υποκριτικής στο Θέατρο των Αλλαγών. Το 2009 ξεκίνησε επίσημα τις σπουδές της ως ηθοποιός στην Δραματική Σχολή «Πέτρα» απ' όπου αποφοίτησε τρία χρόνια αργότερα.

Έκανε το τηλεοπτικό της ντεμπούτο το 2007, με ένα μικρό ρόλο στον δεύτερο κύκλο της σειράς του ΑΝΤ1, «Έρωτας». Ακολούθησαν εμφανίσεις της στις σειρές «Λόλα» (2008) και «Λίτσα.com» (2009) στο ίδιο κανάλι. Από το 2008 μέχρι το 2010 συμμετείχε στο τηλεπαιχνίδι του MEGA, «Η εκδίκηση της ξανθιάς», με παρουσιαστή τον Γιώργο Λιάγκα, όπου υπήρξε αρκετές φορές νικήτρια του επεισοδίου.

Τη σεζόν 2013-2014 ήταν μέρος του καστ της σειράς του ALPHA, «Δια Ταύτα» (σκην. Λάκη Λαζόπουλου), όπου υποδυόταν τη γραμματέα Ελεάνα. Την επόμενη σεζόν είχε πρωταγωνιστικό ρόλο στην σειρά του ΑΝΤ1, «Τρίχες» (σκην. Αλέξανδρου Ρήγα), όπου έπαιξε με τους Νίκο Μουτσινά, Βασιλική Ανδρίτσου και Αντώνη Βλοντάκη. Το 2015 έκανε το κινηματογραφικό της ντεμπούτο με την ταινία «Amore Mio» (σκην. Χρήστου Δήμα). Τη σεζόν 2015-2016 ήταν από τους συμπαρουσιαστές της Ντορέττας Παπαδημητρίου στην πρωινή ψυχαγωγική εκπομπή του MEGA, «Καλημερούδια». Την ίδια περίοδο συμμετείχε στην τηλεταινία «Αγάπα σαν να μην υπάρχει αύριο!» στο ίδιο κανάλι αλλά και στις παραστάσεις «Μεταξωτές Γυναίκες» (στο Θέατρο Underground) και «Δεν ακούω, δεν βλέπω, δεν μιλάω» (στο Θέατρο Αθηνά).

Το 2016 έπαιξε στις παραστάσεις «Να με θυμάσαι» (στο Θέατρο Underground) και «Κοκο...μπλόκο» (σε περιοδεία) ενώ τη σεζόν 2016-2017 πρωταγωνίστησε στις παραστάσεις «Ένα εξοχικό παρακαλώ» (στο Θέατρο Αθηνά) και «Μια μέλισσα τον Αύγουστο» (στο Θέατρο Vault). Επέστρεψε τηλεοπτικά τη σεζόν 2017-2018 παρουσιάζοντας την εκπομπή μαγειρικής «Κάθε μέρα Chef», μαζί με τον Βαγγέλη Δρίσκα, στο Epsilon TV. Το 2018 υποδύθηκε μία δημοσιογράφο στα πρώτα επεισόδια της σειράς του ΑΝΤ1, «Η επιστροφή» και εντάχθηκε στο πρωταγωνιστικό καστ της σειράς του OPEN, «Ο Πρίγκιπας της Φωτιάς» υποδυόμενη τη Ντιάνα Χατζή. Τη σεζόν 2018-19 πρωταγωνίστησε στην παράσταση «Με Οικογένεια» στο Θέατρο Χυτήριο.

Τη σεζόν 2019-2020 έπαιξε στις παραστάσεις «Ο Απρόσκλητος Επισκέπτης» στο Θέατρο Eliart και «Οι Εξόριστοι» στο Θέατρο Αλκμήνη ενώ ακολούθησε η παράσταση «Το καρέ του έρωτα» (το καλοκαίρι του 2020) στο Αίθριο Δημαρχείου Κηφισιάς. Το 2021 πρωταγωνίστησε στην σειρά του MEGA, «Έξαψη» και στην παράσταση «Οι Μπαμπούλες» (σε περιοδεία) ενώ έπαιξε και στην ταινία «Λούγκερ». Τη σεζόν 2021-2022 έπαιξε στην παράσταση «Συνοικία το όνειρο» στο Γυάλινο Μουσικό Θέατρο ενώ πρωταγωνίστησε και στην σειρά του MEGA, «Το αύριο μας ανήκει». Το 2022 έπαιξε στην παράσταση «Οι γείτονες από πάνω» (σε περιοδεία).

Τη σεζόν 2022-2023 πρωταγωνίστησε στην σειρά του ΑΝΤ1, «Παγιδευμένοι» ενώ το 2023 πρωταγωνίστησε στις παραστάσεις «Μαλλιά Κουβάρια» (σε περιοδεία) και «Τέλειοι Ξένοι» στο Θέατρο Αθηνά. Το 2025 πρωταγωνιστεί στη θεατρική παράσταση «Εκείνος κι Εκείνος» (σε περιοδεία).

Προσωπική ζωή
Από το 2009 είναι σε σχέση με τον επίσης ηθοποιό Σπύρο Σπαντίδα.

Παραπομπές

Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί θεάτρου